Hoe waar is hierdie woorde op die agterblad van De Wet Hugo se Grilgrypers 1: Die vloek van Vreesbaai, uitgegee deur Human & Rousseau, nie.
Toe ek ’n ruk gelede te hore gekom het van hierdie nuwe grilboekreeks vir kinders in Afrikaans was ek vreeslik (verskoon die woordspeling) opgewonde! Hopelik sou hierdie boek van 123 bladsye presies wees wat ek nodig gehad het – ’n leesboek wat my nie sou oorweldig nie, maar wat my van die eerste bladsy af tot aan die heel einde sou boei. En Grilgrypers 1 het my in geen opsig teleurgestel nie! Die oomblik toe ek dié boek met sy pragtige blou omslag wat deur die talentvolle Schân Fischer ontwerp is opgetel het, het ek geweet ek wíl hierdie boek lees. Die aksiebelaaide hoofstukke eindig elk op ’n spanningspunt wat jou dwing om verder en vinniger te wil lees!
Waaroor gaan dit? Miek trek saam met sy gesin na Vreesbaai, ’n spokerige kusdorpie waar hy van die eerste oomblik af deur sy grootste vrees, ’n monsterhond, gekonfronteer word. Dit is ook nie lank voordat hy ontdek dat elke kind en tiener op Vreesbaai ook in vrees lewe nie. Maar wanneer hy besef dat ’n vrou in ’n swart trourok, wat ’n pop sonder oë vashou, by sy jonger sussie spook, besluit hy om met die hulp van sy vriende iets aan die saak te doen. Maar wie is verantwoordelik vir die kinders se paniek en vrees waarvan hulle ouers duidelik nie notisie neem nie? En wie op Vreesbaai kan Miek en sy vriende vertrou? Die antwoorde sal jy in hierdie opwindende grilboek ontdek!
Ek beveel Grilgrypers 1: Die vloek van Vreesbaai ten sterkste aan vir seuns én dogters wat van stories vol spanning, raaisels en kinkels hou. En asof dít nie reeds genoeg is om 'n huiwerige leser aan die gang te kry nie, beloof hierdie onheilspellende boek as ’n welkome bonus ook nog 'n stewige dosis hoendervleis, koue rillings en kriewels!